Document ID: 32001D0881

Komisijas Lēmums
(2001. gada 7. decembris),
ar ko izstrādā to robežkontroles punktu sarakstu, kas ir apstiprināti veterinārajai kontrolei attiecībā uz dzīvniekiem un dzīvnieku izcelsmes produktiem no trešām valstīm, un atjaunina sīki izstrādātos noteikumus attiecībā uz pārbaudēm, kas jāveic Komisijas ekspertiem
(izziņots ar dokumenta numuru C (2001) 3941)
(Autentisks tikai teksts angļu valodā)
(Dokuments attiecas uz EEZ)
(2001/881/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterinārās kontroles pārbaužu organizēšanu attiecībā uz produktiem, ko ieved Kopienā no trešām valstīm [1], un jo īpaši tās 6. panta 2. punktu un 33. pantu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus, kuri reglamentē veterinārās kontroles organizēšanu attiecībā uz dzīvniekiem, ko ieved Kopienā no trešām valstīm, un groza Direktīvas 89/662/EEK, 90/425/EEK un 90/675/EEK [2], kurā jaunākie grozījumi izdarīti ar Direktīvu 96/43/EK [3], un jo īpaši tās 6. panta 4. punktu,
tā kā:
(1) Komisijas Lēmumā 97/778/EK [4], kurā jaunākie grozījumi izdarīti ar Komisijas Lēmumu 2001/668/EK [5], ir noteikts robežkontroles punktu saraksts, kas ir apstiprināti veterinārajai kontrolei attiecībā uz dzīviem dzīvniekiem un dzīvnieku izcelsmes produktiem no trešām valstīm.
(2) Pēc vairāku dalībvalstu pieprasījuma un pēc Komisijas Pārtikas un veterinārijas biroja veiktām pārbaudēm un ieteikumiem ir izdarīti dažādi grozījumi sīki izstrādātajos datu sarakstos attiecībā uz virkni robežkontroles punktu, tostarp iekļauti sīkāki dati attiecībā uz robežkontroles punktos ietilpstošajiem pārbaužu centriem.
(3) Ir izdarīti arī vairāki grozījumi to produktu veidu klasifikācijā, ko drīkst apstrādāt jebkurš robežkontroles punkts, un šo kategoriju abreviatūrās.
(4) Attiecībā uz robežkontroles punktu pārbaudi ir lietderīgi piemērot tādu kārtību, kāda jau ir noteikta attiecībā uz pārbaudēm uz vietas, ko dalībvalstīs veterinārajā jomā veic Komisijas eksperti, un kas izklāstīta Komisijas Lēmumā 98/139/EK [6].
(5) Noteikumi attiecībā uz robežkontroles punkta iekļaušanu sarakstā un izņemšanu no tā šobrīd ir paredzēti Komisijas Lēmumā 2001/812/EK [7], ar ko atceļ un aizstāj Lēmumu 92/525/EEK [8].
(6) Tādēļ ir lietderīgi atcelt Lēmumu 97/778/EK un aizstāt to ar šo lēmumu.
(7) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Veterināro kontroli attiecībā uz dzīviem dzīvniekiem un dzīvnieku izcelsmes produktiem, ko ieved Kopienā no trešām valstīm, veic kompetentās iestādes vienīgi apstiprinātajos robežkontroles punktos, kas iekļauti sarakstā šā lēmuma pielikumā.
2. pants
1. Katru gadu visus apstiprinātos robežkontroles punktus, kas pielikumā iekļauti sarakstā, pārbauda Komisijas veterinārie eksperti sadarbībā ar kompetentajām valsts iestādēm. Šajā pārbaudē konkrēti ietilpst infrastruktūras, iekārtu un robežkontroles punkta darbības pārbaude.
2. Atkāpjoties no 1. punkta, Komisija pēc apspriešanās ar attiecīgo dalībvalsti un pēc viedokļu apmaiņas Pastāvīgajā veterinārijas komitejā var samazināt apmeklējumu biežumu noteiktos apstiprinātos robežkontroles punktos.
Tomēr šādus robežkontroles punktus apmeklē vismaz reizi trīs gados.
3. Komisija katru gadu nosūta dalībvalstīm pārbaudes ziņojuma kopiju attiecībā uz visiem robežkontroles punktiem, kas apmeklēti pēdējo 12 mēnešu laikā, un ziņojumu par apstiprināto robežkontroles punktu vispārējās situācijas attīstības gaitu.
3. pants
Komisija veic 2. pantā minētās pārbaudes saskaņā ar Komisijas Lēmumu 98/139/EK [9], ar ko nosaka konkrētus sīki izstrādātus noteikumus attiecībā uz pārbaudēm uz vietas, ko dalībvalstīs veterinārajā jomā veic Komisijas eksperti.
4. pants
Ar šo atceļ Lēmumu 97/778/EK, un saskaņā ar Direktīvas 97/78/EK 33. pantu šā lēmuma noteikumi stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
5. pants
Šis lēmums ir adresēts dalībvalstīm.
Briselē, 2001. gada 7. decembrī

Labels: 17
3
9
6
15